Il-proposta hi konsistenti wkoll mal-MiFID u mal-MiFID II / mal-MiFIR. Billi tistabbilixxi rekwiżiti prudenzjali li huma mfassla għan-negozju u għar-riskji tad-ditti tal-investiment, din tiċċara meta u għaliex japplikaw dawn ir-rekwiżiti. B’hekk, f’ċerti każijiet din tegħleb l-applikazzjoni arbitrarja tar-rekwiżiti prudenzjali fil-qafas kurrenti, li jirriżultaw għaliex dawn huma stabbiliti qabel kollox b’rabta mas-servizzi ta’ investiment elenkati fil-MiFID minflok mill-akkumulazzjoni propja tar-riskji fit-tip u fil-volumi ta’ negozju mwettqa mid-ditti tal-investiment.

Din tikkonkludi li r-regoli eżistenti, li huma bbażati fuq standards regolatorji internazzjonali għal gruppi bankarji kbar u mmirati lejn ir-riskji tal-banek, jiksbu b’mod parzjali biss l-għanijiet tagħhom f’termini ta’ (i) żgurar ta’ biżżejjed kapital għar-riskji ta’ ħafna mid-ditti tal-investiment; (ii) żamma tal-ispejjeż tal-konformità taħt kontroll; (iii) żgurar ta’ kundizzjonijiet ekwivalenti ta' kompetizzjoni madwar l-UE; u (iv) żgurar ta’ sorveljanza prudenzjali effettiva. Ħafna mid-dispożizzjonijiet tagħha huma meqjusa ineffikaċi u ineffiċjenti f’dan ir-rigward. L-eċċezzjoni hi ditti tal-investiment kbar u sistemiċi li d-daqs, il-profil tar-riskju u l-interkonnessjoni tagħhom ma’ parteċipanti oħra fi swieq finanzjarji jagħtuhom bixra “simili għal banek”.

Il-valutazzjoni tal-qafas eżistenti tas-CRR/tas-CRD IV, li hi bbażata fuq l-analiżi mwettqa mill-EBA u mill-ESMA fir-rapport tal-2015 tagħhom b’mod partikolari u fuq il-ħidma u l-analiżi paralleli tas-servizzi tal-Kummissjoni, hi miġbura fil-qosor fid-dokument ta’ ħidma tal-persunal ta’ akkumpanjament.

Kif spjegat fid-dokument ta’ ħidma tal-persunal li jakkumpanjaha, dawn l-ispejjeż assoċjati huma mistennija jonqsu fuq bażi kontinwa, b’xi spejjeż ġodda ta’ darba fil-bidu nett. F’termini ta’ kapital, għażla ta’ politika prevalenti li kienet il-bażi tal-ħidma fuq ir-rieżami u li taffettwa lil dawn imsemmija hawn fuq hi l-objettiv li jiġi żgurat li, b’mod aggregat, ir-rekwiżiti kapitali li japplikaw fl-UE kollha għad-ditti tal-investiment ma jiżdidux wisq. Dan isarraf f’effetti ta’ distribuzzjoni differenti għal xi tipi ta’ ditti. Dawn huma mtaffija mid-dispożizzjonijiet tal-proposta b’tali mod li l-akbar impatti jiddaħħlu b’mod gradwali u jiġu limitati.

Kif spjegat fid-dokument ta’ ħidma tal-persunal ta’ akkumpanjament, is-simplifikazzjoni tar-regoli prudenzjali għall-maġġoranza assoluta tad-ditti tal-investiment hi mistennija tnaqqas b’mod konsiderevoli l-piżijiet amministrattivi u tal-konformità tagħhom. Jistgħu jitneħħew diversi obbligi regolatorji u ta’ rapportar inutli, biex b’hekk il-kapital iddedikat għal finijiet regolatorji jiġi allokat għal użi aktar produttivi. Bl-istabbiliment ta’ rekwiżiti kapitali u prudenzjali oħra, inklużi r-remunerazzjoni u l-governanza, li huma proporzjonati għad-ditti tal-investiment, il-proposti jtaffu għall-ewwel darba l-ispejjeż sinifikanti li d-ditti jġarrbu minħabba rekwiżiti ffokati fuq il-banek tar-reġim attwali. Dan ikun qed itemm il-kompitu kkumplikat ta’ tlaqqigħ u ta’ rikonċiljazzjoni tad-data tan-negozji ma’ qafas regolatorju u reġim ta’ rapportar li ma jaqblux.

Id-ditti tal-investiment jirrappreżentaw diversi mudelli kummerċjali, u l-fehmiet tagħhom għandhom tendenza li jiffokaw fuq aspetti tal-proposti li jkunu speċifiċi għalihom. Dan jikkomplika l-paraguni trażversali tal-ponderazzjoni relattiva tal-pożizzjonijiet tal-partijiet ikkonċernati. Madankollu, b’mod ġenerali, il-maġġoranza l-kbira tal-partijiet ikkonċernati laqgħet qafas prudenzjali mfassal apposta b’mod aktar xieraq għall-mudelli kummerċjali tagħhom. Dawn jisħqu li r-rilevanza sistemika tagħhom hi limitata u li jenħtieġ li r-rekwiżiti kapitali jiffokaw fuq l-iżgurar li dawn jistgħu jiġu stralċati b’mod ordnat. F’termini tar-rekwiżiti speċifiċi li japplikaw għall-mudell kummerċjali partikolari tagħhom, id-ditti tal-investiment li jwettqu servizzi tal-aġenzija biss u li ma jidħlux fi tranżazzjonijiet fi strumenti finanzjarji billi jużaw il-karta bilanċjali tagħhom stess ġeneralment imaqdru proposti għall-irbit tar-rekwiżiti kapitali mad-daqs tal-portafolji tal-klijenti li jimmaniġġjaw b’mod lineari. Filwaqt li ħafna ditti li jinnegozjaw f’isimhom stess jaqblu li l-qafas eżistenti għall-kopertura tar-riskju tas-suq għandu ċertu mertu fid-dawl tar-riskji li jġarrbu u joħolqu, ditti tan-negozjar oħra jinnotaw li dan jesaġera r-riskji fil-metodi u fil-prodotti li jinnegozjaw fihom. Dawn il-veduti ġew ikkunsidrati fil-kalibrazzjoni tal-metriċi tar-riskju ġodda proposti (fatturi-K — ara aktar ‘l isfel) u l-possibbiltà li jiġu introdotti u limitati rekwiżiti aktar ogħla.

Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 53(1) tiegħu,

Wara li kkunsidraw il-proposta mill-Kummissjoni Ewropea,

Wara li kkunsidraw l-opinjoni tal-Bank Ċentrali Ewropew,

Wara li kkunsidraw l-opinjoni tal-Kumitat Ekonomiku u Soċjali Ewropew,

Wara t-trasmissjoni tal-abbozz tal-att leġiżlattiv lill-Parlamenti nazzjonali,

Waqt li jaġixxu skont il-proċedura ordinarja leġiżlattiva,

Billi:

(1)Superviżjoni prudenzjali robusta hi parti integrali mill-kundizzjonijiet regolatorji li fihom l-istituzzjonijiet finanzjarji jistgħu jipprovdu servizzi fi ħdan l-Unjoni. Ditti tal-investiment huma, flimkien ma’ istituzzjonijiet ta’ kreditu, soġġetti għad-Direttiva 2013/36/UE tal-Parlament Ewropew u tal-Kunsill u għar-Regolament (UE) Nru 575/2013 tal-Parlament Ewropew u tal-Kunsill fir-rigward tat-trattament u tas-superviżjoni prudenzjali tagħhom, filwaqt li l-awtorizzazzjoni tagħhom u rekwiżiti organizzazzjonali u tal-imġiba oħra huma stabbiliti fid-Direttiva 2004/39/UE tal-Parlament Ewropew u tal-Kunsill.

(2)Ir-reġimi prudenzjali eżistenti skont ir-Regolament (UE) Nru 575/2013 u d-Direttiva 2013/36/UE huma fil-parti l-kbira bbażati fuq iterazzjonijiet suċċessivi tal-istandards regolatorji internazzjonali stabbiliti għal gruppi bankarji kbar mill-Kumitat ta' Basel dwar is-Superviżjoni Bankarja u jindirizzaw b’mod parzjali biss ir-riskji speċifiċi inerenti għall-attivitajiet diversi tad-ditti tal-investiment. Għaldaqstant, jenħtieġ li l-vulnerabbiltajiet u r-riskji speċifiċi inerenti għad-ditti tal-investiment jiġu indirizzati ulterjorment permezz ta’ arranġamenti prudenzjali xierqa u proporzjonati fil-livell tal-Unjoni.

(3)Jenħtieġ li superviżjoni prudenzjali solida tiżgura li d-ditti tal-investiment jiġu ġestiti b’mod ordnat u fl-aħjar interessi tal-klijenti tagħhom. Jenħtieġ li jieħdu f’kunsiderazzjoni l-potenzjal li d-ditti tal-investiment u l-klijenti tagħhom jidħlu għal teħid ta' riskju eċċessiv u l-gradi differenti ta’ riskju mġarrab u maħluq mid-ditti tal-investiment. Bl-istess mod, jenħtieġ li s-superviżjoni prudenzjali timmira li tevita piż amministrattiv żejjed fuq id-ditti tal-investiment.

(4)Ħafna mir-rekwiżiti li jirriżultaw mill-qafas tar-Regolament (UE) Nru 575/2013 u d-Direttiva 2013/36/UE huma mfassla biex jindirizzaw ir-riskji komuni affaċċjati mill-istituzzjonijiet ta’ kreditu. Għalhekk, ir-rekwiżiti eżistenti huma fil-parti l-kbira kkalibrati biex jippreservaw il-kapaċità ta' self tal-istituzzjonijiet ta’ kreditu permezz ta’ ċikli ekonomiċi u biex jiġu protetti d-depożitanti u l-kontribwenti minn falliment possibbli, u mhumiex imfassla biex jindirizzaw il-profili tar-riskju differenti tad-ditti tal-investiment. Id-ditti tal-investiment m’għandhomx portafolji kbar ta’ self fil-livell tal-konsumatur u korporattiv u ma jiħdux depożiti. Il-probabbiltà li l-falliment tagħhom jista’ jkollu impatti detrimentali fuq l-istabbiltà finanzjarja ġenerali hi inqas milli fil-każ tal-istituzzjonijiet ta’ kreditu. B’hekk, ir-riskji affaċċjati u maħluqa mid-ditti tal-investiment huma sostanzjalment differenti mir-riskji affaċċjati u maħluqa mill-istituzzjonijiet ta’ kreditu u jenħtieġ li t-tali differenza tkun riflessa biċ-ċar fil-qafas prudenzjali tal-Unjoni.

(5)Id-differenzi fl-applikazzjoni tal-qafas eżistenti fi Stati Membri differenti jheddu l-kundizzjonijiet ekwivalenti ta' kompetizzjoni għad-ditti tal-investiment fi ħdan l-Unjoni. Dawk id-differenzi jirriżultaw mill-kumplessità ġenerali tal-applikazzjoni tal-qafas għal ditti tal-investiment differenti fuq il-bażi tas-servizzi li jipprovdu, fejn xi awtoritajiet nazzjonali jaġġustaw jew jissimplifikaw it-tali applikazzjoni fid-dritt jew fil-prattika nazzjonali. Peress li l-qafas prudenzjali eżistenti ma jindirizzax ir-riskji kollha affaċċjati u maħluqa minn ċerti tipi ta’ ditti tal-investiment, ġew applikati supplimentazzjonijiet kapitali kbar għal ċerti ditti tal-investiment f’ċerti Stati Membri. Jenħtieġ li jiġu stabbiliti dispożizzjonijiet uniformi li jindirizzaw dawk ir-riskji biex tiġi żgurata superviżjoni prudenzjali armonizzata tad-ditti tal-investiment madwar l-Unjoni.

(6)Għaldaqstant hemm bżonn ta’ reġim prudenzjali speċifiku għal ditti tal-investiment li mhumiex sistemiċi fid-dawl tad-daqs u tal-interkonnessjoni tagħhom ma’ atturi finanzjarji u ekonomiċi oħra. Jenħtieġ li, madankollu, id-ditti sistemiċi tal-investiment jibqgħu soġġetti għall-qafas prudenzjali eżistenti skont id-Direttiva 2013/36/UE u r-Regolament (UE) Nru 575/2013. Dawk id-ditti tal-investiment huma subsett ta’ ditti tal-investiment li għalihom bħalissa japplika l-qafas stabbilit fid-Direttiva 2013/36/UE u r-Regolament (UE) Nru 575/2013 u li ma jibbenefikawx minn eżenzjonijiet iddedikati minn kwalunkwe wieħed mir-rekwiżiti prinċipali tiegħu. L-akbar u l-aktar ditti interkonnessi għandhom mudell kummerċjali u profili tar-riskju li huma simili għal dawk ta’ istituzzjonijiet ta’ kreditu sinifikanti. Dawn jipprovdu servizzi “qishom bankarji” u jissottoskrivu riskji fuq skala sinifikanti. Barra minn hekk, ditti sistemiċi tal-investiment huma kbar biżżejjed biex ikunu theddida, u għandhom mudelli kummerċjali u profili tar-riskju li jirrappreżentaw tali theddida għall-funzjonament stabbli u ordnat tas-swieq finanzjarji bl-istess mod bħal istituzzjonijiet ta’ kreditu kbar. Għaldaqstant, xieraq li dawk id-ditti tal-investiment jibqgħu soġġetti għad-dispożizzjonijiet stabbiliti fid-Direttiva 2013/36/UR u r-Regolament (UE) Nru 575/2013.

(7)Jista’ jkun hemm Stati Membri li fihom l-awtoritajiet li huma kompetenti għas-superviżjoni prudenzjali ta’ ditti tal-investiment ikunu differenti mill-awtoritajiet li jkunu kompetenti għas-superviżjoni tal-imġiba tas-suq. Għaldaqstant, hemm bżonn li jinħoloq mekkaniżmu ta’ kooperazzjoni u ta’ skambju ta’ informazzjoni bejn dawk l-awtoritajiet.

(8)Biex titrawwem l-armonizzazzjoni tal-istandards u tal-prassi superviżorji fi ħdan l-Unjoni, jenħtieġ li l-Awtorità Bankarja Ewropea (EBA), f’kooperazzjoni mill-qrib mal-Awtorità Ewropea tat-Titoli u s-Swieq (ESMA) iżżomm il-kompetenza primarja għall-koordinazzjoni u għall-konverġenza tal-prassi superviżorja fil-qasam tas-sorveljanza prudenzjali fuq id-ditti tal-investiment fi ħdan is-Sistema Ewropea ta’ Superviżjoni Finanzjarja (SESF).

(9)Il-livell meħtieġ ta’ kapital inizjali ta’ ditta ta’ investiment ikun ibbażat fuq is-servizzi u l-attivitajiet li dik id-ditta tal-investiment tkun awtorizzata li tipprovdi, u twettaq rispettivament, f’konformità mad-Direttiva 2004/39/KE. Il-possibbiltà għall-Istati Membri li jbaxxu l-livell meħtieġ ta’ kapital inizjali f’sitwazzjonijiet speċifiċi, kif previst fid-Direttiva 2013/36/UE, minn naħa, u s-sitwazzjoni ta’ implimentazzjoni irregolari ta’ dik id-Direttiva, min-naħa l-oħra, wasslu għal sitwazzjoni fejn il-livell meħtieġ ta’ kapital inizjali jvarja madwar l-Unjoni. Biex tintemm dik il-frammentazzjoni, jenħtieġ li l-livell meħtieġ ta’ kapital inizjali jiġu armonizzati.

(10)Filwaqt li d-ditti tal-investiment jitneħħew mill-kamp ta’ applikazzjoni tad-Direttiva 2013/36/UE u r-Regolament (UE) Nru 575/2013, ċerti kunċetti użati fil-kuntest tad-Direttiva 2013/36/UE u rispettivament, ir-Regolament (UE) Nru 575/2013, għandhom iżommu t-tifsira stabbilita tagħhom, li hija stabbilita sew. Sabiex jiġi abilitat u jitħaffef fehim konsistenti ta’ tali kunċetti, meta jintużaw, fl-atti tal-liġi tal-Unjoni, f’relazzjoni ma’ ditti tal-investiment, ir-referenzi f’tali atti tal-Unjoni għall-kapital inizjali ta’ ditti tal-investiment, għall-poteri superviżorji tal-awtoritajiet kompetenti għal ditti tal-investiment, għall-proċess tal-evalwazzjoni tal-adekwatezza kapitali interna tad-ditti tal-investiment, għall-proċess tar-rieżami superviżorju u tal-evalwazzjoni tal-awtoritajiet kompetenti għad-ditti tal-investiment, għad-dispożizzjonijiet ta’ governanza u remunerazzjoni applikabbli għad-ditti tal-investiment għandhom jinftiehmu bħala li jirreferu għad-dispożizzjonijiet korrispondenti ta’ din id-Direttiva.

Għal dak li għandu x’jaqsam mal-ammont ta’ kapital inizjali, għandha tapplika l-korrelazzjoni li ġejja. Il-livelli ta’ kapital inizjali stabbiliti fl-Artikolu 8 ta’ din id-Direttiva għandhom, sa mid-data tal-applikazzjoni ta’ din id-Direttiva, jinftiehmu bħala li jissostitwixxu referenzi għal-livelli ta’ kapital inizjali stabbilit mid-Direttiva 2013/36/UE kif ġej: Il-kapital inizjali ta’ ditti tal-investiment kif issir referenza għalihom fl-Artikolu 28 tad-Direttiva 2013/36/UE għandu jinftiehem bħala li jirreferi għall-Artikolu 8(1); Il-kapital inizjali ta’ ditti tal-investiment kif issir referenza għalihom fl-Artikolu 29 jew 31 tad-Direttiva 2013/36/UE għandu jinftiehem bħala li jirreferi għall-Artikolu 8(2) jew (3), skont it-tip ta’ servizzi u attivitajiet ta’ investiment ta’ ditta ta' investiment; il-kapital inizjali ta’ ditti tal-investiment kif issir referenza għalihom fl-Artikolu 30 tad-Direttiva 2013/36/UE għandu jinftiehem bħala li jirreferi għall-Artikolu 8(1).

(11)Għal funzjonament xieraq tas-suq intern jenħtieġ li r-responsabbiltà għas-superviżjoni tas-solidità finanzjarja ta’ ditta tal-investiment, u b’mod partikolari tas-solvenza tagħha, tkun tal-awtorità kompetenti tal-Istat Membru tad-domiċilju tagħha. Sabiex tinkiseb superviżjoni effettiva tad-ditti tal-investiment anki fi Stati Membri oħra fejn jipprovdu serviżżi jew ikollhom fergħa, għandu jkun hemm garanzija ta’ kooperazzjoni mill-qrib mal-awtoritajiet kompetenti ta’ dawn l-Istati Membri.